Diari Oficial de la Generalitat Valenciana


Sumari del DOGV 5971, del 10-03-2009 (2009/2563)

ORDRE de 10 de febrer de 2009, de la Conselleria de Cultura i Esport, per la qual es convoca un concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5971

Data del DOGV
:   10-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2563


Data del document
:   10-02-2009

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * arxiu

ORDRE de 10 de febrer de 2009, de la Conselleria de Cultura i Esport, per la qual es convoca un concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana. [2009/2563]
La Generalitat té competències plenes en matèria d'arxius i un dels seus objectius és la conservació del patrimoni documental valencià. Una part molt important d'aquest patrimoni es localitza en els arxius municipals, molts dels quals no tenen els mitjans suficients per a poder atendre la conservació de la seua documentació. Per tal de complir aquest objectiu, la Conselleria de Cultura i Esport té el propòsit de subvencionar els ajuntaments i els organismes autònoms municipals que desenvolupen projectes de digitalització de la documentació històrica del seu arxiu.
En conseqüència, fent ús de les facultats que em confereix l'article 28.e) de la Llei 5/1983, de 30 de desembre, del Consell,
ORDENE
Primer
Es convoca un concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana i s'aproven les bases de la present convocatòria (annex I), el model d'instància (annex II), el model de fitxa de manteniment a tercers (annex III) i el formulari del Cens del Patrimoni Documental Valencià (annex IV).
Segon
Les ajudes es concediran a càrrec de l'aplicació pressupostària 74.34.01.044.39, línia codi comptable T5553000, per un import màxim de 40.000 euros, de conformitat amb el que disposa la Llei 17/2008, de 29 de desembre de 2008, de Pressupostos de la Generalitat per a l'exercici 2009.
DISPOSICIONS FINALS
Primera
Es delega en la Direcció General del Llibre, Arxius i Biblioteques la facultat de resoldre la concessió d'aquestes subvencions.
Segona
La present Ordre produirà efecte des de l'endemà de la publicació en el Diari Oficial de la Comunitat Valenciana.
Contra el present acte, que posa fi a la via administrativa, la persona interessada hi podrà interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació. Tot això de conformitat amb el que estableixen els articles 10, 14 i 46 de la Llei Reguladora de la Jurisdicció Contenciosa Administrativa. De conformitat amb l'article 44, quan els interessats siguen corporacions locals, no caldrà interposar recurs en via administrativa, no obstant això, quan una Administració interpose un recurs contenciós-administratiu contra una altra, podrà requerir-la abans perquè derogue la disposició o anul·le o revoque l'acte.
València, 10 de febrer de 2009
La consellera de Cultura i Esport,
TRINIDAD M. MIRÓ MIRA
ANNEX I
Bases per què es convoca un concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana.
Primera. Objecte
La present convocatòria té com a objecte la concessió d'ajudes que contribuïsquen al finançament de les despeses derivades de la digitalització de la documentació històrica dels arxius municipals de la Comunitat Valenciana anterior a l'any 1800, per assegurar la conservació del patrimoni documental valencià. La digitalització es realitzarà en color en format TIFF i, posteriorment, se'n faran còpies en format JPEG per ser difoses.
La responsabilitat sobre la documentació, en el cas que els treballs es realitzen fora de l'arxiu (assegurança, conservació dels originals...), serà a càrrec de l'ajuntament.
Segona. Règim normatiu d'aquestes ajudes
1. El procediment per a la concessió d'aquestes ajudes es tramitarà en règim de concurrència competitiva, tal com estableix l'article 22.1 de la Llei 38/2003, General de Subvencions.
2. Hi seran d'aplicació les bases reguladores d'aquesta convocatòria; la Llei d'Hisenda Pública de la Generalitat Valenciana (Text Refós aprovat pel Decret Legislatiu de 26 de juny de 1991); la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
3. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Tercera. Requisits dels beneficiaris
1. Podran sol·licitar aquestes ajudes els ajuntaments de la Comunitat Valenciana que realitzen inversions per a la digitalització de la documentació històrica del seu arxiu anterior a l'any 1800 amb la finalitat de millorar la conservació i la difusió del seu patrimoni documental. No obstant això, l'òrgan instructor de la present convocatòria, en el seu desig de mantenir una política arxivística basada en la difusió i conservació del patrimoni documental valencià, valorarà els casos de documentació de data més recent.
2. En el cas que el servici d'arxiu siga realitzat per organismes autònoms municipals amb personalitat jurídica pròpia, aquests podran sol·licitar les subvencions i ser-ne beneficiaris.
3. Es podrà finançar a càrrec d'aquestes ajudes la digitalització d'aquelles sèries o col·leccions documentals que estiguen perfectament descrites per mitjà del corresponent catàleg o inventari i que siguen anteriors a l'any 1800.
Quarta. Elements mínims que cal considerar en els treballs subvencionables
1. El procés de digitalització, que serà realitzat per empreses professionals, es realitzarà per mitjà de l'obtenció d'un màster en format TIFF que faça possible la preservació de l'original i l'obtenció de còpies en el mateix format o en altres per a usos diversos, i dues còpies, que es destinaran a la consulta, i es realitzaran en format JPEG amb qualitat d'imatge alta i compressió baixa. La digitalització es realitzarà d'acord amb les normes següents:
a) La grandària de l'arxiu digital, el tipus d'arxiu i la resolució dependran de les característiques dels originals. Les característiques de l'original pel que fa a les dimensions, al tipus de lletra, al nivell de contrast, etc. condicionarà que la imatge digital puga ser modificada respecte de l'original.
b) La captura digital es realitzarà en color vertader RGB, amb una profunditat de píxel de 24 bits (8 bits per cada canal), i amb un índex de qualitat de 5.0.
c) Per a la captura de grans formats, com ara mapes, plànols i pergamins, es realitzarà, en primer lloc, una captura general en sistema de compressió JPEG i amb una resolució òptima, que s'utilitzarà per a la difusió dels grans formats. En segon lloc, la captura general es dividirà en coordenades per obtenir una malla quadriculada. Cada quadrícula d'aquesta malla s'ha de capturar separadament en TIFF, amb un format no superior a DIN A3 i d'alta resolució, tot indicant en la referència de cada document a quina part de la quadrícula general correspon cada imatge.
d) Quan s'utilitze un sistema de compressió s'optarà pel nivell baix perquè la qualitat de la imatge no perda molta informació.
e) La digitalització es realitzarà amb un sistema de captura aèria i oberta.
f) Les imatges digitalitzades haurà d'incloure les corresponents metadades en un format estàndard per a la identificació individualitzada, d'acord amb l'instrument de descripció del fons o de la col·lecció que s'ha digitalitzat. Les imatges contindran en les seues metadades informació d'interés com: començament i fi del volum, dificultat de lectura de l'original, document danyat, el codi de referència de la institució (que es formarà de la següent manera: ES. CODI INE MUNICIPI. ACRÒNIM DE L'ARXIU MUNICIPAL) i signatura del document digitalitzat.
g) Les unitats de suport contindran en la seua caràtula la informació següent: nom de la institució i anagrama, logotip de la Conselleria de Cultura i Esport, signatures i format.
Una de les còpies del màster en format TIFF i altra en format JPEG es conservaran en la Conselleria de Cultura i Esport, mentre que el màster en format TIFF i l'altra còpia en format JPEG es conservaran a l'ajuntament corresponent.
2. Per a la realització d'aquests treballs els beneficiaris podran subcontractar amb tercers fins al 100% de l'import de l'activitat subvencionada, atenent als requisits i límits previstos en l'article 29 de la Llei 38/2003, de 17 de novembre, General de Subvencions.
Cinquena. Termini de sol·licituds
1. El termini de presentació de sol·licituds serà de vint dies hàbils comptats des de l'endemà de la publicació d'aquesta convocatòria en el Diari Oficial de la Comunitat Valenciana. Quan l'últim dia de termini siga inhàbil, s'entendrà prorrogat al primer dia hàbil següent, segons l'article 48.3 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
2. Les sol·licituds han d'adreçar-se a la Conselleria de Cultura i Esport, Direcció General del Llibre, Arxius i Biblioteques, i podran presentar-se en el Registre Auxiliar de la Biblioteca Valenciana (monestir de Sant Miquel dels Reis, Av. Constitució, 284, 46554 - València) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si la sol·licitud no fóra presentada en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Direcció General del Llibre, Arxius i Biblioteques, servici d'Arxius, núm.: 662357331), amb indicació del número i la data d'entrada al registre.
Sisena. Documentació que cal presentar
1. Les sol·licituds, el model del qual figura com annex II a la present Ordre, s'adreçaran a la Conselleria de Cultura i Esport, Direcció General del Llibre, Arxius i Biblioteques, amb els documents següents:
a) Certificat de l'acord del ple o de la comissió de govern de l'ajuntament en què es va acordar sol·licitar l'ajuda. En l'acord s'especificarà la finalitat i la quantia total de la despesa prevista, el compromís de cobrir l'excés que poguera haver-hi, si és el cas, entre el pressupost inicial i el preu de contracta definitiu, i l'autorització de l'ajuntament a la Generalitat per a la difusió de la documentació històrica digitalitzada amb fins culturals i científics.
b) Certificació de l'interventor o del secretari-interventor de l'ajuntament o de l'organisme autònom municipal de la consignació de la despesa en el pressupost de l'ajuntament.
c) Còpia del projecte de digitalització on s'especifiquen detalladament l'empresa que realitzarà els treballs, les condicions, els formats, els mètodes, els dispositius de digitalització, els suports d'emmagatzemament dels continguts digitalitzats i els terminis de realització. El projecte inclourà també el pressupost detallat de la inversió acceptat per la corporació o l'organisme autònom municipal, on s'especifique tot el material detallat i el preu per unitats i els treballs que cal realitzar, d'acord amb l'article 31.3 de la Llei 38/2003, de 17 de novembre, General de Subvencions.
d) Còpia dels instruments de descripció de les sèries o les col·leccions documentals que es desitge digitalitzar.
e) La instància de manteniment de tercers, que apareix com a annex III de la present Ordre, emplenada com cal.
f) Documentació justificativa que permeta valorar les prioritats exposades en la base setena de la present convocatòria.
g) Formulari del Cens del Patrimoni Documental Valencià que apareix com a annex IV de la present Ordre, emplenat com cal. En el cas d'haver-se presentat en convocatòries anteriors, només se'n remetran les possibles actualitzacions. No obstant això, el Servici d'Arxius es reserva el dret a sol·licitar novament el formulari emplenat correctament quan la informació aportada en convocatòries anteriors s'haja considerat insuficient.
2. Si la sol·licitud no reuneix els requisits i els documents obligatoris que s'assenyalen en aquesta base, es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, mitjançant una resolució es considerarà que desisteix de la seua petició, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Setena. Procediment de concessió
1. Els criteris de valoració que es tindran en compte per a la concessió de les ajudes seran les següents:
a) Les peticions d'aquells beneficiaris que sol·liciten la digitalització de sèries i col·leccions documentals que per la seua antiguitat i interés es considere d'interés per a garantir-ne la conservació, fins a 3 punts.
b) Les peticions d'aquells beneficiaris que sol·liciten la digitalització de sèries i col·leccions documentals que per la seua antiguitat i interés es considere d'interés per a promoure'n la difusió, fins a 3 punts.
c) La qualitat dels instruments de descripció de la documentació, fins a 3 punts.
d) Els beneficiaris que no hagen rebut ajudes per a la digitalització en les tres últimes convocatòries, 3 punts.
e) L'existència d'un catàleg informatitzat en què es puguen implementar les imatges obtingudes després dels treballs de digitalització i el compromís per part del sol·licitant de fer-ho en el cas que hi siga atorgada l'ajuda, 3 punts.
f) Municipis amb menys de 10.000 habitants, 1 punt.
2. Valoració de les sol·licituds
La valoració de les sol·licituds per a la digitalització de la documentació històrica dels arxius municipals la realitzarà una Comissió Tècnica de Valoració que estarà composta per:
President: el cap del Servici d'Arxius.
Vocals: el director de l'Arxiu de la Generalitat, el director de l'Arxiu del Regne de València i un tècnic de digitalització de la Direcció General del Llibre, Arxius i Biblioteques.
Secretari (amb veu i vot): el cap de Secció d'Arxius.
3. La Comissió Tècnica de Valoració, atenent les sol·licituds presentades i l'interés d'aquestes, elaborarà la proposta de concessió d'aquestes ajudes en el termini de tres mesos, comptadors des de l'endemà de l'acabament del termini de presentació d'instàncies.
4. El Servici d'Arxius, com a òrgan competent per a l'ordenació i la instrucció de la convocatòria, presentarà la proposta de concessió d'aquestes ajudes realitzada per la Comissió Tècnica de Valoració a la directora general del Llibre, Arxius i Biblioteques, la qual dictarà la corresponent resolució en el termini d'un mes i que serà publicada en el Diari Oficial de la Comunitat Valenciana, de conformitat amb els articles 22.1 i 24.4 de la Llei 38/2003, de 17 de novembre, General de Subvencions. Si en el termini de sis mesos des del dia que tinga efectes aquesta convocatòria no es resol per part de l'òrgan concedent, s'entendrà que la sol·licitud presentada ha sigut desestimada, sense perjudici de l'obligació de resoldre d'acord amb l'article 42 de la Llei 30/1992 de 26 de novembre.
Huitena. Finançament de les activitats subvencionades
a) L'aportació de la Conselleria de Cultura i Esport serà, com a màxim, del cinquanta per cent (50%) del cost de la inversió que es realitze en 2009. Els beneficiaris hauran d'aportar a càrrec del seu pressupost la part no finançada per la Generalitat.
b) La concessió d'aquestes subvencions és compatible amb la percepció d'unes altres subvencions, ajudes, ingressos o recursos per a la mateixa finalitat sempre que l'import de les subvencions, aïllada o en concurrència amb unes altres subvencions, ajudes, ingressos o recursos, no supere el cost total de l'activitat subvencionada, tal com disposa l'article 19.3 de la Llei 38/2003, de 17 de novembre, General de Subvencions.
c) Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'unes altres aportacions fora dels casos permesos en les normes reguladores, podran donar lloc a la modificació de la resolució de concessió, en els termes establits en la normativa reguladora de la subvenció.
d) Quan les activitats hagen sigut finançades amb la subvenció i, a més, amb fons propis o altres subvencions o recursos, caldrà acreditar en la justificació l'import, la procedència i l'aplicació dels fons a les activitats subvencionades.
e) El material que calga adquirir amb l'objecte de la subvenció té la consideració d'inventariable, amb les exigències dels apartats 4 i 5 de l'article 31 de la Llei 38/2003, de 17 de novembre, General de Subvencions.
Novena. Modificacions de la subvenció
La Conselleria de Cultura i Esport no assumirà modificacions de la subcontractació dels treballs, prevista en la base 4.2, que impliquen un augment del preu d'adjudicació ni revisió de preus, tot tenint en compte els requisits i límits previstos en l'article 29 de la Llei 30/2003, de 17 de novembre, General de Subvencions. Si es produeixen aquests casos, els majors costos seran assumits exclusivament per l'ajuntament o la institució interessada.
Desena. Obligacions dels beneficiaris i tercers relacionats
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.
2. Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o el gaudi de la subvenció. Les despeses s'acreditaran per mitjà de factures i de la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30.3 de la Llei 38/2003, de 17 de novembre, General de Subvencions.
3. Sotmetre's a les actuacions de comprovació que efectue l'òrgan concedent i qualssevol altres de comprovació i control financer que puguen realitzar els òrgans de control competents, per a la qual cosa aportaran tota la informació que siga requerida en l'exercici de les actuacions anteriors, d'acord amb el que estableix l'article 46 de la Llei 38/2003, de 17 de novembre, General de Subvencions.
4. Comunicar a l'òrgan concedent l'obtenció d'unes altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se així que siga coneguda la concessió i, en tot cas, abans de la justificació de l'aplicació donada als fons percebuts.
5. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
6. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions. Si l'activitat subvencionada generara algun tipus d'imprés, la indicació que l'activitat ha rebut una ajuda de la Conselleria de Cultura i Esport haurà de realitzar-se bé incloent-hi una frase al·lusiva a l'esmentada ajuda, bé amb la inclusió del logotip de la Conselleria de Cultura i Esport.
7. Reintegrar els fons rebuts en els casos previstos en l'article 37 de la Llei 38/2003, de 17 de novembre, General de Subvencions.
Quan el compliment pels beneficiaris s'aproxime de manera significativa al compliment total i s'acredite per aquests una actuació inequívocament tendent a la satisfacció dels seus compromisos, la quantitat que caldrà reintegrar estarà determinada per l'aplicació dels criteris enunciats en el paràgraf n) de l'apartat 3 de l'article 17 de la Llei, i es determinarà amb criteris de proporcionalitat.
Quan l'import de les subvencions, que en cap cas podrà ser d'una quantia que, aïlladament o en concurrència amb unes altres subvencions, ajudes, ingressos o recursos, supere el cost de l'activitat subvencionada, es reintegrarà l'excés obtingut sobre el cost de l'activitat subvencionada a s'exigirà l'interés de demora corresponent.
Onzena. Justificació de les subvencions
1. El pagament de les aportacions de la Generalitat als beneficiaris es realitzarà de conformitat amb el que establisquen la Llei de Pressupostos de la Generalitat per a 2009 i l'article 30 de la Llei 38/2003, de 17 de novembre, General de Subvencions. Per efectuar el pagament, els beneficiaris hauran de presentar la documentació següent:
a) Fotocòpies compulsades de les factures corresponents al projecte executat, presentades en forma reglamentària i expedides per les empreses contractades entre l'1 de gener i el 30 de setembre de 2009, en les quals apareixeran detallats els preus per unitat, els treballs realitzats i l'import total del producte final.
b) Certificat del secretari de l'ajuntament en què es faça constar que el producte contractat ha sigut lliurat correctament i s'ha destinat a l'ús previst.
c) Els suports digitals del treball realitzat, que seran revisats pels tècnics de la Conselleria de Cultura i Esport per confirmar que compleixen tots els requisits de qualitat establits en aquesta ordre. Els suports que presenten deficiències hauran de ser reemplaçats per l'empresa contractant.
d) Una vegada verificat que els suports digitals compleixen els requisits establits en la present Ordre, la Generalitat lliurarà a l'ajuntament en qüestió les corresponents còpies dels suports digitals.
2. Els justificants establits en la present base hauran de presentar-se fins al 30 de setembre de 2009 en la Conselleria de Cultura i Esport, Direcció General del Llibre, Arxius i Biblioteques, Registre Auxiliar de la Biblioteca Valenciana.
3. Les subvencions concedides per la Generalitat a les corporacions locals es realitzaran d'una sola vegada quan es presenten els justificants corresponents.
Dotzena. Causa de reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 (invalidesa de la resolució de concessió) i 37 (causes de reintegrament) de la Llei 38/2003, de 17 de novembre, General de Subvencions.
Tretzena. Infraccions i sancions administratives
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.
Catorzena. Obligació de conservació
Els beneficiaris que es beneficien d'aquestes ajudes estan obligats a mantenir els fons digitalitzats organitzats i en bones condicions de conservació, d'acord amb les normes i directrius que establisca la Conselleria de Cultura i Esport, per la qual cosa hi haurà de dedicar el personal necessari.